SL Uradni list Evropske unije C 323/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 323/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„MOJAMA DE ISLA CRISTINA“

ES št.: ES-PGI-0005-01211 – 10.3.2014

ZGO ( X ) ZOP ( )

1. Ime

„Mojama de Isla Cristina“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Mojama de Isla Cristina“ je pripravljena iz najboljšega dela tuna, tj. ledvenega dela, in sicer iz obeh zgornjih in obeh spodnjih četrtin, ki se jih med postopkom zorenja začini in suši na zraku ali v namensko opremljenih tunelih.

„Mojama de Isla Cristina“ se razvršča v dve kategoriji: Extra in Primera.

V kategorijo Extra se uvršča mojama, ki se pridobiva iz notranjega ledvenega dela, ki je v stiku s tunovo hrbtenico in je manj masten.

V kategorijo Primera se uvršča mojama, ki se pridobiva iz ledvenega dela, ki se dotika dela za kategorijo Extra in ima višjo vsebnost maščobe.

Po zunanjem videzu je „Mojama de Isla Cristina“ temno rjave barve, v notranjosti pa so opazne proge, značilne za ledveni del tuna. Proge so izrazitejše pri proizvodu kategorije Primera kot pri proizvodu kategorije Extra. Pri rezanju so za meso značilni različni odtenki temno rdeče barve s temnejšimi robovi. Tekstura je čvrsta, gladka in rahlo vlaknasta z vonjem in okusom po modrih ribah.

Vsebnost soli je med 3 % in 9 %, relativna vlažnost pa med 40 % in 50 %.

Proizvod je vakuumsko pakiran v prozornih plastičnih vrečkah, ustrezno označen, razrezan na kose različne teže ali na rezine, ki so v oljčnem ali sončničnem olju. Lahko je tudi v steklenih kozarcih, narezan na rezine v oljčnem ali sončničnem olju.

3.3 Krma (samo za proizvode živalskega izvora) in surovine (samo za predelane proizvode)

„Mojama de Isla Cristina“ je pripravljena iz ledvenih delov tuna naslednjih vrst: vrste Thunnus albacares, ki se prodaja pod imenom rumenoplavuti tun, in vrste Thunnus thynnus, ki se prodaja pod imenom navadni tun oziroma modroplavuti tun, z živo težo več kot 200 kg. Območje izvora surovine za proizvod „Mojama de Isla Cristina“ ni omejeno, vendar se pripravlja izključno iz divjega tuna.

3.4 Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju se izvajajo naslednje dejavnosti: umivanje tuna, razrez (ki se tradicionalno imenuje ronqueo), umivanje različnih razrezanih kosov, soljenje, umivanje do želene stopnje slanosti, stiskanje, zorenje s sušenjem ledvenih delov, lupljenje in sortiranje pred pakiranjem.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod je vakuumsko pakiran v prozornih plastičnih vrečkah, ustrezno označen, razrezan na kose različne teže ali na rezine, ki so v oljčnem ali sončničnem olju. Lahko je tudi v steklenih kozarcih, narezan na rezine v oljčnem ali sončničnem olju.

Proizvod je treba zapakirati v podjetju samem, da se ohranijo fizikalno-kemijske in organoleptične lastnosti, nastale ob koncu postopka, zlasti vsebnost soli in relativna vlažnost.

3.6 Posebna pravila za označevanje proizvoda, za katerega se uporablja registrirano ime

Vsak proizvajalec, ki trži proizvod z ZGO „Mojama de Isla Cristina“, mora poskrbeti, da sta na etiketi dobro vidna navedba „Mojama de Isla Cristina“ in logotip ZGO Evropske unije. Na etiketi je treba obvezno uporabiti tudi simbol zaščitene geografske označbe, ki je prikazan spodaj.

4. Jedrnata opredelitev geografskega območja

Območje proizvodnje sestavljajo občine Isla Cristina, Lepe, Cartaya in Ayamonte, ki se nahajajo v pokrajini Huelva.

5. Povezava z geografskim območjem

„Mojama de Isla Cristina“ na domačem trgu velja za prefinjen proizvod, za katerega so značilni skrbna priprava, visoka cena in izbrano uživanje. Proizvod je mogoče najti v specializiranih trgovinah z značilnimi gastronomskimi specialitetami v različnih krajih Španije.

Povezava med geografskim območjem in proizvodom „Mojama de Isla Cristina“ temelji na ugledu in slovesu tega proizvoda, ki izhajata iz tradicije soljenja na tem območju, kjer je ribolov na tuna še vedno živ ter se izkušnje in znanje o tradicionalni pripravi proizvoda prenašajo iz roda v rod.

Ribolov in soljenje tuna imata na celotni obali zaliva Golfo de Cádiz dolgo tradicijo. Ta tradicija izhaja iz časa Feničanov in Tartešanov, ki so prvotne prebivalce območja naučili ribolovnih tehnik. Obstajajo omembe o labirintih mrež, ki so se že v tem obdobju uporabljali za ribolov na tune.

Zaradi razcveta ribolova kot načina življenja in potrebe po soljenju rib za prodajo so se v okolici občin Isla Cristina, Ayamonte in Cartaya ter po vsej obali Huelve pojavili številni obrati za soljenje rib, kjer so pripravljali vse vrste tunov in drugih rib iz družine skuš in jih nato izvažali po vsem svetu.

Ljudstva, ki so se pozneje ustalila na jugu Španije, so razvila in okrepila ribolovno industrijo, ki se je s svojimi značilnimi tradicionalnimi postopki predelave in soljenja ledvenih delov tuna ohranila vse do danes.

Tradicionalna industrija za soljenje rib v Huelvi je skoncentrirana v občinah Isla Cristina, Lepe in Ayamonte, kjer se še vedno uporabljajo tradicionalni postopki priprave ob zanje ugodnih podnebnih razmerah.

„Mojama de Isla Cristina“ je najpomembnejši slani proizvod, ki se pridobiva iz tuna. Njegovo proizvodnjo so razvila družinska podjetja, tj. majhna in srednja podjetja, ki jih vodijo njihovi ustanovitelji ali potomci ustanoviteljev. Zato so se ohranile najstarejše tradicionalne tehnike priprave, pri čemer je edina novost uvedba sredstev za izboljšanje prehranske varnosti in nadzor celotnega postopka, da bi se povečala kakovost.

Za pripravo tega proizvoda so v celotnem postopku potrebni znanje in izkušnje, naj gre za rezanje ribe, odstranitev ledvenega dela, ki služi za pripravo proizvoda „Mojama de Isla Cristina“, rezanje na ustreznih mestih, fazo soljenja, pri kateri je treba poznati želeno stopnjo slanosti, poznejše umivanje, ki mora biti nadzorovano, da se iz ledvenega dela odstrani (samo) odvečna sol, ali za sušenje, ki zaradi mikroklime na tem območju poteka pod najboljšimi pogoji, in sicer naravno ali v namenskih tunelih.

Isla Cristina od leta 2001 gosti Jornadas del Atún (dneve tuna), kjer se zberejo strokovnjaki z vsega sveta in delijo svoja znanja o tej vrsti, ki je pomembna za turizem, gospodarstvo in ohranjanje. Ta dogodek organizira društvo Muy Noble Sociedad de amigos del atún Thunnus thynnus y amantes del vino. Z namenom predstavitve tradicionalne kuhinje so organizirane različne dejavnosti, kot so profesionalne degustacije mojame, ki se zaključijo s podelitvijo nagrad za najboljše mojame Isle Cristina, Semana de Alta Gastronomía (teden visoke gastronomije), kjer znani gostinci pripravljajo jedi iz tuna, ali Muestra Culinaria del Atún (kulinarični sejem tuna), kjer večina barov, tavern, restavracij in gostiln v Isli Cristina tekmuje v pripravi izvrstnih jedi, ki so jih iz roda v rod prenašali ribiči in njihove žene.

Publikacija Inventario Español de Productos Tradicionales (1996), ki jo je izdalo ministrstvo za kmetijstvo, ribištvo in prehrano, in raziskava z naslovom Catalogación y Caracterización de los Productos Típicos Agroalimentarios de Andalucía, zvezek II (2006), ki jo je objavila Fundación Unicaja, uvrščata proizvod „Mojama de Isla Cristina“ med tradicionalne proizvode.

Kot dokaz o slovesu tega proizvoda v gastronomiji zunaj občine je časopis ABC de Sevilla z dne 1. aprila 2003 poročal o prireditvi III Jornadas Gastronómicas Andaluzas en el Ritz de Madrid: De Lepe a la Castellana (tretji gastronomski dnevi Andaluzije v hotelu Ritz v Madridu: od mesta Lepe do Castellane). V članku piše, da je dogodek otvorila restavracija Coral Playa s plaže La Antilla (Lepe, Huelva) in da so bile na jedilniku jedi jamón de la sierra de Aracena, „Mojama de Isla Cristina“ in slavne kozice iz Huelve.

Na dogodku XIX Jornada Gastronómica de Granada (devetnajsti gastronomski dan Granade) leta 2010 je bila kot ena izmed jedi za degustacijo na voljo Mojama de Isla Cristina en tostas con Salmorejo.

„Mojama de Isla Cristina“ je omenjena v publikaciji Anuario de la Cocina de la Comunitat Valenciana 2013, ki jo je 7. decembra 2012 objavil José Manuel Rubio, ljubitelj visoke gastronomije, in ki vključuje izbrane primere nacionalnih in evropskih specialitet.

„Mojama de Isla Cristina“ je na jedilniku restavracije Acánthum uvrščena med najbolj priljubljene predjedi.

Na jedilniku restavracije Casa Machaquito je uvrščena med lokalne kulinarične specialitete.

Restavracija La Mirta v hotelu Hotel Eurostars Tartessos ima obsežen spletni jedilnik, ki poleg proizvoda „Mojama de Isla Cristina“ vsebuje še dva cenjena proizvoda iz pokrajine Huelva, tj. kozice in pršut.

Proizvod „Mojama de Isla Cristina“ je mogoče najti tudi v priročniku o živilih „Gruta“, ki vsebuje podroben opis z njenimi fizikalnimi lastnostmi in navodili za pripravo jedi.

Kar se tiče uporabe tega imena v vsakdanjem jeziku, pa je v časopisu ABC de Sevilla z dne 7. avgusta 2000 zapisano „[…] tiesos cual mojama de Barbate o de Isla Cristina“ („[…] ‚suhi‘ kot Mojama de Barbate ali de Isla Cristina“).

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem naslovu:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_islacristina.pdf

ali na domači strani regionalnega ministrstva Consejería de Agricultura, Pesca y Desarrollo Rural (http://www.juntadeandalucia.es/agriculturaypesca/portal) z zaporednimi kliki na: „Industrias Agroalimentarias“/„Calidad y Promoción“/„Denominaciones de Calidad“/„Productos derivados de la pesca“. Povezava do specifikacije se nahaja pod naslovom „Denominaciones de calidad“.

(1) UL L 343, 14.12.2012, str. 1.